K. Tóthová, poslankyňa: (2009-12-10):
Vážený pán predsedajúci, vážené kolegyne, vážení kolegovia, dovoľte, aby som vám predložila poslanecký návrh. Návrh môj a pani poslankyne Muškovej, ktorým sa novelizuje zákon o reklame, a to týmto znením: „Reklama nesmie podnecovať k pitiu alkoholických nápojov ponukou, ktorá za vypitie niekoľkých dávok alkoholu sľubuje ďalšiu dávku zadarmo.“ Toto je predmet legislatívneho návrhu. Ja by som chcela povedať, prečo vôbec s takýmto legislatívnym návrhom prichádzam. Nuž prichádzam s takýmto legislatívnym návrhom preto, že viaceré podniky v poslednom období si osvojili reklamu, ktorá znie napríklad: „Tretia becherovka zadarmo.“ Takúto ponuku využívajú veľmi často osoby blízke veku mladistvému, osoby, ktoré sa stretnú a považujú stretnutie za vhodné prípitkom. A ako to už na Slovensku býva, jeden ponúkne a druhý povie: „Dajme si aj do druhej nohy.“ A považuje to za svoju povinnosť, aby sa necítil byť dlžníkom za pozvanie. Ak je ponuka taká, že tretia becherovka napríklad, alebo tretí štamperlík, aby som neurážala žiadnu značku, ak je ponuka taká, že tretí štamperlík je zadarmo, tak automaticky donesú týmto predstavujúcim dvoch mladých mladíkov alebo dve dámy tretiu dávku automaticky. Myslíte si, že tretiu dávku odmietnu? Ja som hlboko presvedčená, že ju neodmietnu. Lenže problém je v tom, že po vypití tretej dávky, to býva tá zlomová hranica, kedy sa brzdné mechanizmy zjemňujú, spomaľujú, anulujú, a príde štvrtá, piata. Že to tak je, dovoľte, aby som vám povedala, že je dramatický nárast počtu mladých ľudí, ktorí sa dostávajú nie do stavu opitosti, ale ktorí sa dostávajú na ARO pod vplyvom alkoholu v takom stave, že sú až na mol. Pretože sa nerobí štatistika od veku osemnásť, dovoľte, aby som vás oboznámila so štatistikou do veku osemnásť. V roku 2005 do košickej Fakultnej nemocnice doviezli 16 na mol opitých ľudí do 18 rokov. V roku 2006 už 27 na mol opitých mladých ľudí vrátane 12-ročných detí. V roku 2007 to bolo už 42 takýchto prípadov detí do 18 rokov. A minulý rok 2008 126 takýchto prípadov. Toto nie je vykonštruovaná štatistika. Túto štatistiku potvrdil aj tu neprítomný, keď sme prerokovávali iný zákon, pán poslanec Novotný. Vážení, keď si porovnáme rok 2005, 16 prípadov na mol opitých detí a o tri roky 126, úplne takmer geometricky rastúca krivka, tak ja chcem povedať, že je spoločenským hazardom neriešiť tieto otázky. Je to súkromná vec jednotlivca? Podľa mňa nie. Pretože keď napríklad dneska hovoríme o tom, že o niekoľko rokov na jedného dôchodcu budú pracovať traja, v lepšom prípade štyria aktívni občania, tak si dovolím tvrdiť, že ak požívanie alkoholu týchto mladých ľudí pôjde takýmto tempom, tak nie traja budú alebo dvaja pracovať, ale z tohto počtu dvaja budú určite proste na invalidnom dôchodku, pretože ich zdravie bude natoľko podlomené, že tí, čo ostanú, alebo ten, čo ostane, bude pracovať nielen na dôchodcov, ale bude pracovať aj na týchto invalidov. Veď také enormné požívanie vrátane drog, áno, musí zanechať stopy na zdraví mladých ľudí, ktorí o niekoľko rokov už nebudú v skupine zdravých ľudí. Ja viem, že zákon o zákaze požívania alkoholických nápojov a návykových látok sa v tomto parlamente veľmi ťažko presadzoval. Ja som sa netajila tým, že pôsobili lobistické skupiny, a keďže s tým zákonom boli problémy, nevylučujem, že aj s týmto zákonom budú problémy, pretože príslušné skupiny budú vyvíjať určitý tlak, aby takýto zákon, takáto právna úprava nebola prijatá. Že nie je to výmysel predkladateliek, takýto legislatívny návrh, chcem prezentovať napríklad, že aj v Anglicku tento problém momentálne riešia, že v roku 2008 Jej Veličenstvo anglická kráľovná, keď otvárala zasadnutia anglického parlamentu, uviedla pre parlament a jeho členov dve otázky, na ktorých legislatívnu úpravu by mali zamerať pozornosť, a to bolo prijatie zákona na riešenie dopadov krízy a druhý okruh, jednoznačne povedané, zamedziť reklamy, ktoré podporujú požívanie alkoholických nápojov, a bol uvedený aj prípad tých ďalších dávok, ďalších ponúk zadarmo. Kto neverí, tak môžem predložiť, táto správa prešla aj našou tlačou, takže môžem preukázať, že skutočne takýto problém riešia aj v iných štátoch. Myslím, že nejde o zanedbateľný problém, ktorý si vedenia štátov uvedomujú, pretože hlava štátu by dozaista so zanedbateľným problémom na takomto fóre nevystupovala. Ďalší moment, ktorý chcem povedať, je reakcia, že ide o obmedzovanie slobodného podnikania. Vážení, vôbec si nemyslím, že ide o obmedzovanie slobodného podnikania, pretože podnikanie s alkoholom, zbraňami, liekmi a podobne má určité právne mantinely a tieto druhy podnikania môžu sa uskutočňovať jedine v rámci zákonom vymedzených hraníc. Navyše dávam do pléna na posúdenie ďalšiu otázku. Keď sa tak podnikatelia bránia, že by to bolo obmedzovanie slobodného podnikania, čo hovoria k súčasnej platnej právnej úprave? Tá totiž v § 5 nazvanom Reklama alkoholických nápojov už dnes obsahuje nasledujúce ustanovenie: „Reklama alkoholických nápojov nesmie“ – a je a), b), c) – a to c) je zaujímavé, „nabádať na nestriedme požívanie alkoholických nápojov alebo prezentovať abstinenciu, alebo triezvosť ako nedostatok“. Tá druhá časť ma nezaujíma, mňa zaujíma prvá časť, „nabádať na nestriedme požívanie alkoholických nápojov“. Je ponuka alkoholu zadarmo reklama taká, je nabádaním na požívanie alkoholických nápojov? Ja osobne si myslím, že áno. Môžu byť aj iné názory, pripúšťam. Ale tým, že niečo ponúkam zadarmo, propagujem niečo, aby si to niekto vzal, a tým pádom nabádam. A tretí, štvrtý „panák“ zadarmo je už podľa môjho názoru skutočne nabádanie na nestriedme požívanie alkoholických nápojov. Ale potom môžete mi povedať, keď toto je už dnes v zákone a podľa môjho názoru už dnes takéto reklamy sú v rozpore so zákonom, prečo podávam tento legislatívny návrh? Tak vám poviem prečo. Začiatkom tohto roku na jar, keďže som prešla niektoré mestá, som sa stretla s takýmito reklamami. Osobne som to považovala za rozporné s platným právom. Preto som si spravila zoznam regionálnych novín a takmer do všetkých regionálnych novín na území Slovenskej republiky som zaslala malý článok, kde som vyjadrila svoj názor, že takáto reklama nie je spoločensky prínosná, možno povedať aj neželateľná, a položila som otáznik v článku, či takáto reklama nie je v rozpore s § 5 písm. c) platného zákona. Myslela som, že problematika sa prediskutuje, vyjasní sa, že dostanem nejaké odpovede, že sa to odpublikuje, bude diskusia a na základe nej budem postupovať ďalej. Či veríte, či nie, z množstva veľkého počtu, nemám tu teraz ten zoznam, ja by som ho aj prečítala, jedny, jedny regionálne noviny odpublikovali článok. A to ani po viacerých intervenciách, urgenciách, osobnej telefonickej kontaktácie neboli ochotné takúto úvahu odpublikovať. Žeby nemali miesta? Nie. Nebol záujem. Zrejme tušíme všetci, odkiaľ tlaky išli. Keď som sa domáhala, aby mi odpovedali, v čom je problém, že prispôsobím príslušný článok ich požiadavkám, môžem konkretizovať a podobne, tak väčšinou som dostala odpoveď, že zrejme si robím propagandu, poslaneckú propagandu, zrejme asi chcem kandidovať, lebo už sa začalo hovoriť o regionálnych voľbách, a že nech si príslušný článok zaplatím ako svoju osobnú reklamu. Vážení, poukazujem podľa svojho názoru na spoločenský problém, ktorý dávam do diskusie, keďže viem, že v zahraničí tieto otázky sa považujú za aktuálne, ktoré treba zákonmi upraviť tak, aby to nebolo možné, a mňa vyzývajú, aby som si to zaplatila vo veľkom počte regionálnych novín ako svoju reklamu. Ja svoju reklamu nepotrebujem si robiť cez zaplatené regionálne články. Ja som presvedčená, že podľa § 5 písm. c) uvedené reklamy sú v rozpore so zákonom. Ale keďže nikto nezasiahol a možno je iný názor, tak som sa rozhodla, že predložím legislatívny návrh, ktorý bude konkretizovať, vlastne vo vyššej miere dosiahneme vyšší stupeň konkretizácie tohto už existujúceho právneho ustanovenia tak, aby to bolo tak, ako pani poslankyňa Tkáčová a ja sme tu pri iných príležitostiach hovorili, aby právne normy boli jednoznačné, aby sa z nich nedalo vykĺznuť. Ten názor som ja už aj pri iných zákonoch prezentovala, preto, hovorím, takýto legislatívny návrh. Že to nie je potrebné? Nuž, vážení, dovoľte, aby som povedala, že je to potrebné. Je potrebné urobiť všetky kroky, aby sa minimalizovalo nestriedme požívanie alkoholických nápojov, tak ako to hovorí zákon, a najmä v kategórii ľudí mladistvých, maloletých a osôb blízkych tomuto veku. Totiž nám enormne narastá kriminalita týchto vekových kategórií. Dostávajú sa do závislosti a závislosť je veľmi silný motív na to, aby v prípade, ak nemajú finančné prostriedky, žili nekalým spôsobom, či už mám na mysli prostitúciu alebo určité podvody, ale aj páchanie trestnej činnosti týkajúcej sa, žiaľ, aj osôb blízkych. Ak čítame v tlači, že pod vplyvom alkoholu a túžby po získaní peňazí na alkohol vlastný syn okradne nevidomého, nevidiaceho otca, nuž ostane táto spoločnosť slepá voči týmto problémom? Keď sa dočítavame, že vnuci prepadávajú, prebodávajú babičky, vlastné babičky, zdôrazňujem, vlastné babičky, a aj iné staršie ženy a starších ľudí vzhľadom na to, že sú závislí a potrebujú financie na uspokojenie svojej závislosti? Vážené panie poslankyne, vážení páni poslanci, ja chcem apelovať, toto nie je politický zákon, toto je zákon, ktorý rieši niečo, čo by sme v spoločnosti nemali mať, preto vás chcem veľmi požiadať, aby ste ho podporili. Pretože ja som neúnavná, ja s týmto zákonom prídem znovu. Žiaľ, už v tomto volebnom období nie, ale keď sa dostanem do parlamentu v budúcom volebnom období, tak ja ho budem predkladať donekonečna, tak ako som to s pani poslankyňou Muškovou robila pri zákone, ktorý sa vrátil a nebol a znovu, všetci to poznáme. A myslím, že je to dobrý zákon, lebo som dostala veľa listov, aj pani poslankyňa, kde občania, matky poďakovali a zúfalé matky dúfali, že keď bude sa tejto otázke venovať, teda alkoholizmu a požívaniu návykových látok, väčšia pozornosť, takže možno sa aj v ich rodine situácia vylepší. Ďakujem vám za pozornosť.